## Vicente Martínez Mus aposta pel “màxim consens entre tots els sectors” per a aconseguir que l’Albufera siga declarada reserva de la biosfera

*** El conseller ha participat per primera vegada en la Junta Rectora del parc i ha demanat “unitat de defensa d’este espai natural”
* Reclama un acord entre les diverses administracions per a aconseguir l’aigua necessària per al llac
* Destaca “la relació d’equilibri entre la preservació d’este espai natural, l’activitat econòmica i el gaudi de la ciutadania”**

El conseller de Medi Ambient, Infraestructures i Territori, Vicente Martínez Mus, ha apostat pel “màxim consens entre tots els sectors” per a aconseguir que el llac de l’Albufera siga declarat reserva de la biosfera.

En estos termes s’ha pronunciat Martínez Mus, que ha participat per primera vegada com a conseller en la Junta Rectora del parc natural celebrada este dijous, a on ha destacat que “la unitat en la defensa d’este espai natural ens concernix, a tots, sense excepcions i per damunt de sigles polítiques”.

En la seua intervenció, el conseller ha recalcat la importància de mantindre “una relació d’equilibri entre la preservació d’este espai natural, l’activitat econòmica i el gaudi de la ciutadania”.

En este sentit, ha assenyalat que és fonamental harmonitzar la conservació de la diversitat biològica i cultural amb el desenrotllament econòmic i social, “sempre a través de la connexió entre les persones i la naturalesa”. Per a aconseguir estos objectius, considera essencial que l’entorn “reba els recursos necessaris, inclosos els hídrics”.

Martínez Mus ha valorat el treball del seu departament per a garantir que l’Albufera dispose “de tots els recursos al nostre abast”, assegurant l’equilibri ecològic i la qualitat i quantitat de l’aigua necessària per a este ecosistema.

Així mateix, ha garantit que la Generalitat “continuarà col·laborant amb les institucions, la comunitat científica i tots els actors que formen part del parc”. En este marc ha recordat la col·laboració amb l’Ajuntament de València per a augmentar la figura de protecció de l’entorn natural, amb l’aspiració que la declaració com a reserva de la biosfera es convertisca en realitat.

**45.000 hectàrees**

El titular de Medi Ambient s’ha referit també a l’increment en l’àrea d’influència del parc natural, que ha arribat a les 45.000 hectàrees, que comprenen no només el llac, sinó també l’entorn de l’arrossar i nuclis urbans.

Així mateix, ha esmentat algunes de les accions que està duent a terme el Consell, com el servici de vigilància marina en l’Albufera, la creació d’una aplicació mòbil per a facilitar la visita als parcs naturals, així com la senyalització intel·ligent en la CV-50 i en l’entrada al paratge natural.

Quant als recursos hídrics, Martínez Mus ha apel·lat a la necessitat d’aconseguir “un acord entre les diverses administracions” per a garantir que el llac de l’Albufera reba l’aigua que marca la llei i ha instat el Govern central a “fer un pas decisiu cap a la protecció i sostenibilitat d’este emblemàtic ecosistema”.

D’esta manera, s’ha oferit a col·laborar amb Ministeri de Transició Ecològica i la Confederació Hidrogràfica del Xúquer per a solucionar el problema de la falta d’aigua en el llac. En este sentit, ha recordat l’oferiment de diàleg per part del president de la Generalitat, Carlos Mazón, però també ha demanat “gestos i fets”.

Fecha: 10/10/2024